**Alexander Zorniger** (s. 8. lokakuuta 1967) on saksalainen jalkapallovalmentaja ja entinen keskikenttäpelaaja. Lokakuusta 2022 lähtien hän on toiminut Greuther Fürthin päävalmentajana.

Ura
---

Zornigerin pelaajaura jäi varsin vaatimattomaksi ja hän esiintyi lähinnä saksalaisten pikkuseurojen paidassa. Valmennusuransa hän aloitti vuonna 2004 1. FC Normannia Gmündin päävalmentajana. Hän luotsasi seuraa alasarjoissa viisi vuotta, kunnes siirtyi kesällä 2009 VfB Stuttgartin organisaatioon edustusjoukkueen apuvalmentajaksi. Pesti jäi varsin lyhyeksi, sillä Zorniger sai päävalmentaja Markus Babbelin tavoin potkut seurasta joulukuun alussa 2009.

Kesällä 2010 Zorniger jatkoi uraansa SG Sonnenhof Großaspachin peräsimessä. Hänen johdollaan seura sijoittui parhaimmillaan Regionalligassa toiseksi kaudella 2011/12 ja oli lähellä nousta 3. Ligaan. Kauden jälkeen Zorniger siirtyi RB Leipzigin päävalmentajaksi. Leipzig pelasi hänen alaisuudessaan loistavan kauden 2012/13 ja voitti Regionalliga Nordostin mestaruuden häviämättä otteluakaan. Kaudella 2013/14 Zorniger jatkoi vahvaa työtään Leipzigissa ja luotsasi seuran 3. Ligassa toiseksi ja näin seura nousi 2. Bundesliigaan kaudeksi 2014/15. Kun Leipzigin tuhkimotarina ei kaudella 2014/15 saanut jatkoa nousun merkeissä, sai Zorniger kohtuullisen hyvistä tuloksista huolimatta potkut helmikuussa 2015.

Kesällä 2015 Zornigerista tuli Bundesliigassa pelanneen VfB Stuttgartin päävalmentaja kolmivuotisella sopimuksella. Stuttgartin kausi sujui mollivoittoisesti ja joukkueen juututtua putoamiskamppailuun Zorniger sai marraskuun lopulla 2015 potkut.

Toukokuussa 2016 Zorniger allekirjoitti sopimuksen Tanskan superliigassa pelanneen Brøndby IF:n kanssa. Debyyttikaudellaan Zorniger luotsasi Brøndbyn kakkoseksi sekä liigassa että Tanskan cupissa. Cupin loppuottelussa mestaruus karkasi FC Kööpenhaminalle 3-1 tappion myötä. Liigassa Zornigerin suojatit hävisivät FCK:lle 22 pisteellä, mutta kakkossija oli seuran paras saavutus 11 vuoteen. Kaudella 2017/18 Brøndbyn kymmenen vuoden odotus päättyi, kun Zorniger luotsasi seuran toistamiseen Tanskan cupin finaaliin ja tällä kertaa myös voittoon. Loppuottelussa kaatui Silkeborg IF maalein 3-1. Zornigerilla oli mahdollisuus luotsata Brøndby tuplamestaruuteen, sillä joukkue voitti Tanskan liigan runkosarjan. Loppusarjassa joukkue hyytyi ja voitti vain yhden kauden viidestä viimeisestä ottelusta. Vahvaan voittoputkeen päässyt FC Midtjylland karkasi näin ollen mestariksi ja Brøndbyn oli tyytyminen liigan kakkossijaan. Zorniger sai yllättäen potkut Brøndbystä helmikuun puolivälissä 2019, kun joukkue oli Tanskan liigassa neljäntenä. Zornigerin viimeiseksi jääneessä ottelussa Brøndby kärsi 2-1 tappion Esbjergille.

Kauden 2021/22 alussa Zorniger aloitti kyproslaisen Apollon Limassolin päävalmentajana. Hän johdatti joukkueen Kyproksen mestariksi. Hän sai potkut elokuussa 2022 Apollonin pudottua Mestarien liigan kolmannella karsintakierroksella.

Lokakuussa 2022 Zornigerista tuli 2. Bundesliigan viimeiseksi juuttuneen Greuther Fürthin päävalmentaja.

Meriitit
--------

* Tanskan cup: 2018
* 3. Liga
	+ Hopeaa: 2014
* Regionalliga Nordost: 2013
* Sachsenpokal: 2013

Lähteet
-------

1. ↑  ALEXANDER ZORNIGER Transfermarkt. Viitattu 6.6.2016
2. ↑  Babbel sauer: „Die Fans haben nichts gelernt" Bild. Viitattu 6.6.2016
3. ↑  RB Leipzig entlässt Trainer Peter Pacult – Alexander Zorniger kommt aus Großaspach (Arkistoitu – Internet Archive) LVZ. Viitattu 6.6.2016.
4. ↑  Regionalliga Nordost - Spieltag / Tabelle Kicker. Viitattu 6.6.2016
5. ↑  Trainer Zorniger schmeißt bei RB Leipzig hin Die Welt. Viitattu 6.6.2016
6. ↑  Alexander Zorniger neuer Trainer des VfB Stuttgart (Arkistoitu – Internet Archive) t-Online. Viitattu 6.6.2016
7. ↑  VfB Stuttgart entlässt Trainer Zorniger Süddeutsche Zeitung. Viitattu 6.6.2016
8. ↑  Brøndby IF – aftale på plads med ny cheftræner
9. ↑  Færdigspillet
10. ↑  Pukin ja Arajuuren Bröndby voitti Tanskan cupin
11. ↑  Efter Bröndbys kollaps – Midtjylland är danska ligamästare
12. ↑  Kæmpe bombe i Brøndby: Zorniger fyret
13. ↑  Bremen? Zorniger hat neuen Klub
14. ↑  Βαθμολογία
15. ↑  Kurioses Zorniger-Aus
16. ↑  "Alles dafür tun, um erfolgreich zu sein"


|  |  |  |
| --- | --- | --- |
| Edeltäjä:**Peter Pacult** | **RB Leipzigin päävalmentaja**2012–2/2015 | Seuraaja:**Achim Beierlorzer** |

|  |  |  |
| --- | --- | --- |
| Edeltäjä:**Huub Stevens** | **VfB Stuttgartin päävalmentaja**6–11/2015 | Seuraaja:**Jürgen Kramny** |

|  |  |  |
| --- | --- | --- |
| Edeltäjä:**Aurelijus Skarbalius** | **Brøndby IF:n päävalmentaja**2016–2/2019 | Seuraaja:**Martin Retov** |

|  |  |  |
| --- | --- | --- |
| Edeltäjä:**Marc Schneider** | **Greuther Fürthin päävalmentaja**10/2022– | Seuraaja:**–** |